જોબ માર્કેટ ફરી વૃદ્ધિનો સંકેત - NGS Business
જોબ માર્કેટ ફરી વૃદ્ધિનો સંકેત-જૉબ-કરિયર-Economic Times Gujarati
જોબ માર્કેટ ફરી વૃદ્ધિનો સંકેત
12 Feb 2017, 1102 hrs IST, ET Bureau
શ્રીરાધા ડી બસુ/રિકા ભટ્ટાચાર્ય
મુંબઈ:નોટબંધીના પ્રારંભિક આંચકા પછી ભારતનું જોબ માર્કેટ ફરી સુધારા તરફી થયું છે. ટીમલીઝ સર્વિસિસ, ABC કન્સલ્ટન્ટ્સ, ક્વેસ કોર્પ, એન્ટલ ઇન્ટરનેશનલ, પીપલસ્ટ્રોંગ અને ધ હેડહંટર્સ સહિતની રિક્રુટમેન્ટ ફર્મ્સના જણાવ્યા અનુસાર કંપનીઓમાં ભરોસો પાછો આવી રહ્યો છે.
અગાઉ કર્મચારીઓની ભરતી બંધ કરનારી કે સ્ટાફમાં કાપ મૂકનારી કંપનીઓ ફરી જોબ માર્કેટમાં આવી છે. જેમાં બેન્કિંગ, કન્ઝ્યુ, ઇન્ફ્રાસ્ટ્રક્ચર, રિટેલ અને એન્જિનિયરિંગ કંપનીઓનો સમાવેશ થાય છે.
રિક્રુટમેન્ટ કંપનીઓના જણાવ્યા અનુસાર નવા નાણાકીય વર્ષના પ્રથમ ત્રિમાસિક ગાળામાં ડિમોનેટાઇઝેશનની નીચી સપાટીની તુલનામાં કર્મચારીઓની ભરતી 40-50 ટકા વધવાનો અંદાજ છે. એક્ઝિક્યુટિવ રિક્રુટમેન્ટ ફર્મ એન્ટલ ઇન્ટરનેશનલના એમડી જોસેફ દેવસિયાએ જણાવ્યું હતું કે, અમારો સંપર્ક કરનારી 90 ટકા કંપનીઓ નવો સ્ટાફ લેવા સક્રિય છે.
નવેમ્બર-ડિસેમ્બરની મંદી પછી જાન્યુઆરીથી સ્થિતિમાં સુધારો થઈ રહ્યો છે. બજારમાં તરલતા વધી છે અને લોકો ફરી ખર્ચ કરતા થયા છે. તેમણે કહ્યું હતું કે, એપ્રિલ-જૂન ક્વાર્ટરમાં જોબ માર્કેટમાં પ્રોત્સાહક વૃદ્ધિનો અંદાજ છે. કૃષિ આધારિત ઉદ્યોગોની આગેવાનીમાં કર્મચારીઓની ભરતીમાં 50 ટકા સુધીના ઉછાળાની ધારણા છે.
ક્વેસ કોર્પના પ્રેસિડન્ટ (પીપલ એન્ડ સર્વિસિસ) ગુરુપ્રસાદ શ્રીનિવાસને જણાવ્યું હતું કે, જોબ માર્કેટ માટે પ્રથમ ક્વાર્ટર સારો લાગે છે. ડિમોનેટાઇઝેશન સમયના નીચા સ્તરની તુલનામાં છેલ્લાં બે સપ્તાહમાં નવા સ્ટાફની માંગમાં 10-15 ટકા વધારો નોંધાયો છે. આગામી ત્રિમાસિક ગાળામાં તે વધીને 40 ટકા થવાનો અંદાજ છે. નવું રિક્રુટમેન્ટ એન્ટ્રી લેવલથી માંડી સિનિયર મેનેજમેન્ટ સુધીના સ્તરે થશે.
ધ હેડ હંટર્સ ઇન્ડિયાના સીઇઓ ક્રિસ લક્ષ્મીકાંતે જણાવ્યું હતું કે, પ્રથમ ક્વાર્ટરમાં મિડ-લેવલ સ્ટાફની ભરતીમાં લગભગ 40 ટકા વૃદ્ધિની શક્યતા છે. નોટબંધીની તાત્કાલિક અસરને પહોંચી વળવા તેમજ ક્વાર્ટર અને વર્ષની આવકનો લક્ષ્યાંક પૂરો કરવા નવેમ્બરથી જાન્યુઆરીના મધ્ય ભાગ સુધીમાં મોટા ભાગની કંપનીઓએ સ્ટાફની ભરતી કામચલાઉ ધોરણે બંધ કરી હતી. હવે એ કંપનીઓ ફરી જોબ માર્કેટમાં સક્રિય બની છે.
રિક્રુટમેન્ટ નિષ્ણાતોના જણાવ્યા અનુસાર જોબ માર્કેટમાં સુધારાની આગેવાની FMCG, રિટેલ, ફાર્મા, બેન્કિંગ અને ઓટો સેક્ટરે લીધી છે. ટ્રમ્પ ઇફેક્ટને કારણે IT સેક્ટરની વૃદ્ધિ ધીમી પડી છે.
શ્રીનિવાસને જણાવ્યું હતું કે, IT સેક્ટરમાં ડિજિટલ અને મોબિલિટી જેવા સેગમેન્ટ માટે 2017-18નો પહેલો ક્વાર્ટર સારો લાગે છે.ટીમલીઝ સર્વિસિસના એક્ઝિક્યુટિવ વાઇસ પ્રેસિડન્ટ રિતુપર્ણા ચક્રવર્તીના જણાવ્યા અનુસાર ફાઇનાન્શિયલ ટેક્‌નોલોજિસ, ડિજિટલ પેમેન્ટ અને પેમેન્ટ બેન્ક તેમજ લોજિસ્ટિક્સ સેક્ટર નવી ભરતી માટે તેજીમાં છે. રિક્રુટર્સના જણાવ્યા અનુસાર લક્ઝરી અને રિયલ એસ્ટેટ સેક્ટર સિવાયનાં લગભગ તમામ ક્ષેત્રો માટે સ્થિતિ સારી જણાય છે.